বাঙালির কাছে মাছ খুবই প্রিয় আহার্য বস্তু কিন্তু তা বাদ দিয়ে এই বিশেষ প্রাণীটি আরও নানা উপকারে লাগে। বিভিন্ন ধরনের সামুদ্রিক মাছের তেল থেকে তৈর হয় নানা ধরনের সাপ্লিমেন্টস ও ওষুধ। তেমনই এক ধরনের মাছ হল তেলিয়া ভোলা। দিঘায় এই মাছটি স্থানীয়দের কাছে খচ্চর মাছ নামেই পরিচিত। এই মাছটির দাম সাধারণ মাছের থেকে অনেকটাই বেশি কারণ এই মাছের পটকা থেকে তৈরি হয় ক্যাপসুলের খোল। এই মাছের চাহিদা তাই শুধু এদেশে নয়, বিদেশের বাজারেও বিপুল। 
আজ দিঘায় এমনই একটি মাছ ৩ লক্ষ ৬০ হাজার টাকা দিয়ে কিনেছেন রানাঘাটের ব্যবসায়ী আনন্দ বর্মন। দিঘা মোহনার আড়তদার নবকুমার পয়ড়্যার কাছ থেকে মাছটি কিনেছেন তিনি। তিরিশ কেজি ওজনের এই মাছটির কিলো প্রতি দর উঠেছিল ১২ হাজার টাকা। এত বিপুল পরিমাণ টাকা দিয়ে মাছটি কিনে তিনি সেটি কোনও নামী ওষুধ প্রস্তুতকারক কোম্পানিকে আরও চড়া দামে বিক্রি করবেন কি না, তা অবশ্য এখনই ঠিক বলা যাচ্ছে না।